Document ID: /fineweb-2-swissfilter-quality_10-filterrobots/filtered/02822.jsonl.gz/61

Kao što je svima poznato, pjevač Miroslav Škoro kreće u izbornu utrku za predsjednika države. Po nekim istraživanjima, njegova glavna protivnica na tzv. «desnici» bit će aktualna predsjednica Kolinda Grabar Kitarović. U ovom tekstu neću spominjati ostale kandidate «ljevice».
Kao što je navedeno u naslovu, smatram da će ova kandidatura naštetiti karijeri, a i samom ugledu ovog proslavljenog pjevača. Evo zašto. Neprijeporna je činjenica da je Miroslav Škoro dobar pjevač, još bolji autor, a može se pohvaliti i solidnim obrazovanjem. Ali, tko malo pažljivije prati njegovu karijeru, a i znastveni rast, uvidjet će nekoliko «rupa» koje mu u ovoj kampanji mogu zagorčati život. Vidljivo je da je Škoro «skakao» s jednog područja, na drugo. Završio višu građevinsku školu te se paralelno bavio glazbom, potom ulazi u diplomaciju (gdje nije postigao značajniji uspjeh), a kasnije se okušao kao poduzetnik te direktor Croatia Records. U zrelijoj dobi studira ekonomiju i doktorira 2017. godine. Svo to vrijeme paralelno nastupa na koncertima, piše nekoliko vrhunskih hitova, snima spotove, vodi televizijske emisije, a čak se bavi i vinogradarstvom. Kažu, uspješno.
Vjerojatno će sve te svoje glazbene i poduzetničke sposobnosti i diplome Škoro navesti kao svoj USP u predstojećoj kampanji. Ali, u Hrvatskoj imamo boljih doktora ekonomije (npr. predsjednički kandidat Dejan Kovač), imamo boljih vinogradara, imamo sposobnijih poduzetnika!?
Kolinda Grabar Kitarović je, za razliku od Škore, imala «pravocrtnu» političku karijeru, bez nekih eskapada u neke druge vode. Iako se mnogima to ne čini tako, aktualna predsjednica ima ogromno političko iskustvo i tko prati njen rad prepoznaje tu kontinuranost i ozbiljnost. Nedvojbeno je da predsjednica ima i nekih populističkih izljeva, ali to čak i «leži» njenoj osobnosti i prosti puk to gotovo uvijek doživljava vrlo simpatično. To što Puhovski ima neko svoje mišljenje, to ima zanemariv utjecaj na kasnije odluke birača. Ne pjeva tako dobro kao Škoro, ali nije toliko ni loša!
U medijima je sve glasnije mrmljanje «desnice» kako je Škoro svojom kadidaturom “razvodnio” to političko tijelo, a sve su glasniji i branitelji, uz već otrcanu frazu «a di si bio 91.?». Čitamo da su neki gradonačelnici, mahom hadezeovci, već otkazali planirane koncerte. Svaka čast vinu i ostalim poslovima, ali mislim da je glazba još uvijek glavni izvor prihoda ovog kandidata.
Pretpostavimo da će u predizbornoj kampanji biti izrečeno svakavih uvreda i iznešeno puno prljavog «veša» pred publiku. Kako će ta publika reagirati nakon kampanje? Ako Škoro ne iziđe kao pobjednik, morat će se pomiriti da će njegovi nastupi biti rijeđi, pa čak i u dijaspori. Ako i pobijedi na izborima, uvjeren sam da će njegov mandat trajati jako kratko, kraće od mandata Tihomira Oreškovića. Poznavajući naš narod, prvi «kiksevi» potencijalnog predsjednika bit će dočekani na nož, ne samo od strane opozicije, već i od analitičara iz seoskih kafića. Tada je, kao što sam naveo na početku – karijera gotova. Svaki pokušaj prezentiranja neke nove ideje, nekog novog projekta bit će popraćen uzvicima «ma pjevaj ti to nekom drugom». Glasači Škoru percipiraju prvenstveno kao pjevača, a ne vinara ili doktora ekonomije.
Škoro bi mogao biti predsjednik u nekoj uređenoj zemlji, ali u Hrvatskoj ne. Mi smo takav narod. Valja dodati i ovo – i ovi će izbori još više podijeliti naš narod. (II)
Ivan Ivić